open-index/open-wikipedia-markdown huggingface dataset:
Al-Nahl

**Al-Nahl** () eli **Mehiläisen suura** on Koraanin 16. suura ja sisältää 128 jaetta. Ikäluokituksen nojalla suuran jakeet 126-128 ovat medinalaisia, muuten suura on mekkalainen. Suura on saanut nimensä jakeesta 68, jossa puhutaan mehiläisistä. Islamilaisen tulkinnan suurasta esittää esimerkiksi Ibn Kathir (n. 1300 – 1373).

## Sisältö

### Jumalan tunnusmerkit luonnossa
Suura käsittelee eri kohdissa Jumalan tunnusmerkkejä luonnossa (jakeet 3-18, 65-69, 77-83). Tunnusmerkkien esittely antaa kuvan Koraanin luonnontieteellisistä käsityksistä, joita on pidetty nykytiedon vastaisina. Suuran  antama kuva luonnosta ei toisaalta sovi Arabian niemimaan maisemiin. Koraani ei vielä tässä tuomitse alkoholin käyttöä (16:67).

* *Ja Hän on luonut hevoset ja muulit ja aasit, jotta voisitte niillä ratsastaa sekä myöskin ylvästellä* (16:8)
* *Sateen Hän saattaa kasvattamaan teille peltojen viljan, oliivit, taatelipuut, viinirypäleet ja kaikenlaiset hedelmät. Totisesti, tässä on tunnusmerkkejä niille, jotka ajattelevat*. (16:11)
* *Ja juuri Hän hallitsee merta, niin että saatte siitä ravinnoksenne tuoretta lihaa ja etsitte merestä koristeita, joita kannatte. Ja sinä näet laivojen halkovan merta.* (16:14)
* *Ja Hän on luonut maahan vuoret, ettei se horjuisi allanne, ja virrat sekä tiet teitä opastamaan.* (16:15)
* *Totisesti teille on karjastannekin opetus. Me annamme juomaa Teille sen sisälmyksistä, siitä, mitä niiden suolisto ja veri sisältää, puhdasta maitoa, joka tuntuu juodessa suloiselta*. (16:66)
* *Samoin on laita palmupuiden ja viiniköynnösten hedelmien, joista te valmistatte päihdyttäviä juomia ja oivallista ravintoa. Totisesti, tässä on merkki sellaisille, jotka oivaltavat.* (16:67)
* *[Mehiläisille:] "Syökää sitten kaikenlaisia hedelmiä ja kulkekaa nöyrästi Herranne teitä". Niin niiden vatsasta tulee erilaisia juomia, jotka sopivat lääkkeeksi ihmisille. (16:69)*

### Naskh
*[[Naskh]]* eli abrogaatio tarkoittaa Koraanin jakeen kumoamista toisella jakeella. Periaate mainitaan Mehiläisen suurassa: *Kun Me vaihdamme jonkun säkeistön toiseen - Jumala tietää parhaiten, mitä Hän ylhäältä lähettää - niin he sanovat: »Sinä olet pelkkä väärentäjä.» Useimmat heistä ovat tietämättömiä*. (16:101).

### Muuta
Suura sisältää lisää muista suurista tuttuja aiheita, kuten varoituksia tuomiopäivästä ja Helvetistä ja lupauksia uskovien saamasta palkasta Paratiisissa sekä muistutuksia siitä, että Jumala lähettää maan päälle profeettoja. Jae 16:98 sisältää kuuluisan formulan: *Haen turvaa Jumalalta kirottua Saatanaa vastaan.* Lausetta käytetään esimerkiksi silloin, kun aletaan resitoida Koraania  tai kun astutaan käymälään. 

Hämeen-Anttilan mukaan suura kertoo myös Muhammedista, mutta nimeä ei tekstissä esiinny.

## Katso myös

* Luettelo Koraanin suurista

## Lähteet

* 
* 
* 
* 
* 
* 

### Viitteet
Ibn Kathir

**Ibn Kathir** (1302–1373 Damaskos) oli suuri islamilainen uskonoppinut, joka syntyi kylässä Damaskoksen lähellä ja myöhemmin matkaili laajalti pyhää tietoa etsimässä. Hänestä tuli merkittävä ''shafi'i''-oppinut, *[[hadith]]*-mestari (*[[hafiz]]*) sekä historioitsija. Hän on laatinut Koraanin selitysteoksen *Tafsir a-Quran al-'Azim* ("Mahtavan Koraanin kommentaari"). Teos tunnetaan myös nimellä *Tafsir ibn Kathir*. Teos *Early Days k*ertoo luomisesta ja varhaisista profeetoista Aadamista Joonaan.

Ibn Kathir kuoli Damaskoksessa.

## Lähteet
* 
* 
* 
* 
### Viitteet
Mustafe Muuse

**Mustafe Mahad Muuse** (s. 4. elokuuta 2001 Turku) on suomalainen kestävyysjuoksija. Hän edustaa Turun Urheiluliittoa ja häntä valmentaa saksalainen Thomas Dreissigacker.

## Ura
Kalevan kisoista Muuse on saavuttanut 5&nbsp;000 metrin juoksusta kultaa vuonna 2024 ja hopeaa 2022, 1 500 metrin juoksusta hopeaa 2024 sekä 10&nbsp;000 metrin juoksusta pronssia vuonna 2022. Maastojuoksun SM-kilpailuista hän on saavuttanut lyhyen matkan kultaa vuonna 2025, pitkän matkan kultaa vuosina 2022 ja 2024, joukkuekilpailussa kultaa 2025 sekä sekajoukkuekilpailussa kultaa 2022 ja hopeaa 2024. Muuse on Arvid Kokkosen jälkeen SM-maastojen historian nuorin pitkän matkan voittaja. Sisäratojen SM-kilpailuissa hän on saavuttanut 3&nbsp;000 metrillä hopeaa 2024. Viestijuoksun SM-kilpailuissa hän on saavuttanut 4&nbsp;000&nbsp;metrin viestissä kultaa sekä 4&nbsp;×&nbsp;1&nbsp;500&nbsp;metrin sekaviestissä hopeaa 2025 ja pronssia 2024.

Muuse edusti Suomea vuonna 2023 Espoossa järjestetyissä alle 23-vuotiaiden EM-kilpailuissa. Hän osallistui 5&nbsp;000 metrin juoksuun, jossa oli lopputuloksissa sijalla 18 ajalla 14.33,68.

Muuse juoksi 8. lokakuuta 2023 Münchenissä 10 kilometrin maantiekilpailun aikaan 28.55. Se oli alle 23-vuotiaiden Suomen ennätys ja kaikkien aikojen kolmanneksi nopein suomalaisaika maantiellä. Helmikuussa 2024 Muuse juoksi 3&nbsp;000 metrillä Suomen kaikkien aikojen kolmanneksi nopeimman halliajan 7.53,84. Hän sivusi Martti Kiilholman vuonna 1980 juoksemaa 10 kilometrin tiejuoksun Suomen ennätystä 28.47 Lillessä 16. marraskuuta 2024. Hän juoksi 10 kilometrin tiejuoksun Suomen ennätyksen 28.16 Lillessä 15. marraskuuta 2025 ja paransi ennätyksen aikaan 27.50 Valenciassa 11. tammikuuta 2026.

Ennätyksikseen Muuse on juossut 1&nbsp;500 metrillä ajan 3.38,16, 3&nbsp;000&nbsp;metrillä 7.52,36 (hallissa), 5&nbsp;000 metrillä ajan 13.30,04, ja 10&nbsp;000 metrillä ajan 29.51,13.

Muuse valittiin *[[Turun Sanomat|Turun Sanomien]]*, Yle Turun ja Auran Aaltojen järjestämässä yleisöäänestyksessä vuoden turkulaiseksi helmikuussa 2025.

## Yksityiselämä
Muusen somalialaiset vanhemmat muuttivat Etiopiasta Suomeen 1990-luvun alussa. Hän seurustelee suomalaisen keskimatkojen juoksijan Nathalie Blomqvistin kanssa.

## Lähteet
Grethe Fenger Møller

**Grethe Fenger Møller** (s. 6. marraskuuta 1941 Frederiksberg) on tanskalainen konservatiivisen kansanpuolueen poliitikko. Hän on istunut kansankäräjillä vuosina 1977–1994 ja toiminut Tanskan työministerinä 1982–1986.
## Lähteet

## Aiheesta muualla
* ''Grethe Fenger Møller'' Tanskan kansankäräjien verkkosivuilla
Lavardens

**Lavardens** on kunta Lounais-Ranskassa Gersin departementissa Oksitanian alueella. Se sijaitsee noin 18 kilometriä Auchin kaupungista luoteeseen.

Kunnan nähtävyyksiä ovat linna *Château de Lavardens*, joka on luokiteltu historialliseksi muistomerkiksi vuonna 1961. Linna on rakennettu alun perin 1100-luvulla. 1600-luvulla sen rakennutti uudelleen Ranskan marsalkka Antoine de Roquelaure, joka oli Ranskan kuninkaan Henrik IV:n uskollinen kumppani. Linnan vieressa olevan Saint-Michelin kirkon kellotorni on myös listattu historialliseksi muistomerkiksi. Se on ollut alkujaan linnan keskiaikainen torni. 


Tiedosto:Château de Lavardens, Gers, France.JPG|Château de Lavardens
Tiedosto:Lavardens Church, Gers, France.JPG|Saint-Michelin kirkon kellotorni


## Lähteet

## Aiheesta muualla
Nils Rosenschmidt

**Nils Rosenschmidt**, alkuperäinen nimi **Smith**, (1610 – lokakuussa 1673 Porvoo), oli suomalainen skotlantilaissukuinen sotilas ja Sköldvikin kartanon isäntä. Rosenschmidt oli rakuunarykmentin vänrikki, ratsuväen luutnantti. Hänet aateloitiin 1650(ei introd.). Kapteeniluutnantti Uudenmaan ja Hämeen läänin ratsuväkirykmentissä 1652. Ratsumestari.

Rosenschmidtia sakotettiin 1672 säädyttömästä elämästä ja siitä, ettei hän ollut 14 vuoteen käynyt ehtoollisella.

Rosenschmidtin ilmeisesti murhasi syksyllä 1673 hänen alaisensa Markus Göransson, mutta hänet löydettiin kaivoon upotettuna Sköldvikin kartanon mailta rakennustöiden yhteydessä vasta vuonna 1680.

## Lähteet

## Kirjallisuutta
* Lappalainen, Mirkka: *Smittenin murha*. Siltala 2022 
* Jully Ramsay: När Nils Rosenschmidt försvann, SFV-Kalendern 1916, s. 37–42.
Fedir Petrun

**Fedir Petrun**, , (1. maaliskuuta 1894 Ustja, Podilian kuvernementti – 1963 Odessa, Ukrainan SNT) oli ukrainalainen maantieteen historian tutkija ja bibliografi. 

Petrun opetti 1920-luvulla Odessassa Kansanopetusinstituutissa, johti Odessan tieteellisen kirjaston erästä osastoa ja oli Ukrainan itämaisen tutkimuksen yhdistyksen Odessan osaston tieteellinen sihteeri. Hän kirjoitti Ukrainan tiedeakatemian julkaisusarjaan Ukrainan historiaan liittyviä artikkeleita ja 1929 julkaistun kirjoituksen Viktor Hryhorovytšin toiminnasta ennen tämän Odessan-aikaa sekä toiminnan suhteesta Ukrainaan.

Petrun pidätettiin 1929 mutta vapautettiin 1931. Hän työskenteli vuodesta 1941 Odessan yliopistossa.

## Lähteet
Marko Vukčević

**Marko Vukčević** (s. 7. kesäkuuta 1993 Podgorica, Jugoslavia) on montenegrolainen jalkapalloilija, pelipaikaltaan oikea laitapuolustaja. Hän on pituudeltaan 181-senttimetrinen. Hän on pelannut kotimaansa lisäksi Sloveniassa, Serbiassa, Kroatiassa, Iranissa ja kesästä 2021 alkaen Romaniassa, jossa hän edustaa UTA Aradia.

Vukčević pelasi Montenegron alle 19- ja alle 21-vuotiaiden maajoukkueissa. Hän pelasi Montenegron A-maajoukkueessa ensimmäisen kerran kesäkuussa 2015 ystävyysottelussa Tanskaa vastaan mutta toisen kerran vasta lokakuussa 2020 ystävyysottelussa Latviaa vastaan. Hän on pelannut 25. syyskuuta 2022 mennessä 13 A-maaottelua, joissa hän on ollut seitsemän kertaa avauskokoonpanossa. Hän teki maalin kesäkuussa 2022 Kansojen liigan ottelussa Romaniaa vastaan.

## Lähteet
Marko Simić

**Marko Simić** (s. 16. kesäkuuta 1987) on montenegrolainen jalkapalloilija, pelipaikaltaan puolustaja. Hän on pituudeltaan 186-senttimetrinen. Hän on pelannut kotimaansa lisäksi Bulgariassa, Serbiassa, Unkarissa, Valko-Venäjällä, Turkissa, Israelissa, Venäjällä, Uzbekistanissa ja Latviassa. Hän on kesästä 2022 alkaen edustanut kotimaassaan Budućnost Podgoricaa. Hän voitti Valko-Venäjän liigamestaruuden BATE Borisovin joukkueessa vuosina 2011 ja 2012.

Simić on pelannut Montenegron maajoukkueessa 25. syyskuuta 2022 mennessä 50 maaottelua elokuusta 2013 alkaen. Hän on ollut avauskokoonpanossa 46 kertaa. Hän teki maalin syyskuussa 2017 MM-karsintaottelussa Kazakstania vastaan ja maaliskuussa 2021 MM-karsintaottelussa Gibraltaria vastaan.

## Lähteet
Draško Božović

**Draško Božović** (s. 30. kesäkuuta 1988 Titograd, Montenegron ST, Jugoslavia) on montenegrolainen jalkapalloilija, pelipaikaltaan keskikenttäpelaaja. Hän on pituudeltaan 182-senttimetrinen. Hän on pelannut kotimaansa lisäksi Israelissa, Sloveniassa ja Kosovossa. Hän on elokuusta 2021 alkaen edustanut kotimaassaan Dečićiä. Hän voitti Montenegron liigamestaruuden Budućnost Podgorican joukkueessa vuosina 2020 ja 2021.

Božović on pelannut Montenegron alle 21-vuotiaiden maajoukkueessa 15 ottelua ja Montenegron A-maajoukkueessa elokuusta 2010 alkaen 13 ottelua, joissa hän on ollut avauskokoonpanossa kolme kertaa.

## Lähteet
Villa Wolax

**Villa Wolax** on Kuusistossa, Kaarinan kaupungissa sijaitseva huvila ja konferenssikeskus. Rakennus on valmistunut vuonna 1899 Johan Oswald Wasastjernan ja tämän puolison Johanna Wilhelmina Adelaide Wasastjernan (o.s. Wrede af Elimä) kesähuvilaksi.

## Historia ja arkkitehtuuri
1800-luvulla kaupungeissa asuva kulttuuri- ja talouselämän vaikuttajat innostuivat rakentamaan kaupunkielämän vastapainoksi luonnonläheisiä kesäpaikkoja. Usein kesähuvilan sijainti valittiin maisemien ja luonnonläheisyyden perusteella hyvien kulkureittien varrelta. Kuusiston saarelle kulki 1800-luvulla säännöllinen höyrylaivareitti.

Villa Wolax on suurten huviloiden tapaan rakennettu kaksikerroksiseksi. Huvilassa on rannan puolelle rakennettu veranta. Axel Haartman on maalannut Villa Wolaxin salin seinille maisemia Kemiöstä.

Viimeisenä rakennuttajasuvun omistajana oli Johan von Wright 1970-luvulle saakka. Tämän jälkeen huvila on ollut suurelta osaa hotelli- ja konferenssitilana.

Tontilla sijaitsee huvilarakennuksen lisäksi myös pehtoorintalo ja rantasauna.

## Lähteet
Miloš Raičković

**Miloš Raičković** (s. 2. joulukuuta 1993) on montenegrolainen jalkapalloilija, pelipaikaltaan keskikenttäpelaaja. Hän on pituudeltaan 187-senttimetrinen. Hän on pelannut kotimaansa lisäksi vajaat kaksi vuotta Malesiassa ja kesästä 2022 alkaen Etelä-Koreassa, jossa hän edustaa Seongnam FC:tä. Hän on voittanut Montenegron liigamestaruuden Budućnost Podgorican joukkueessa vuosina 2017, 2020 ja 2021.

Raičković pelasi Montenegron nuorisomaajoukkueissa. Hän pelasi Montenegron A-maajoukkueessa ensimmäisen kerran lokakuussa 2020 ystävyysottelussa Latviaa vastaan. Hän on pelannut 25. syyskuuta 2022 mennessä 14 A-maaottelua, joissa hän on ollut avauskokoonpanossa neljä kertaa.

## Lähteet
Nikola Šipčić

**Nikola Šipčić** (s. 17. toukokuuta 1995 Priboj, Jugoslavia) on montenegrolainen jalkapalloilija, pelipaikaltaan keskuspuolustaja. Hän on pituudeltaan 192-senttimetrinen. Hän on pelannut suurimman osan urastaan Serbiassa. Hän siirtyi kesäkuussa 2019 Espanjan Segunda Divisiónissa pelaavaan Tenerifeen.

Šipčić pelasi Montenegron maajoukkueessa ensimmäisen kerran maaliskuussa 2022 ystävyysottelussa Armeniaa vastaan. Hän on pelannut 25. syyskuuta 2022 mennessä neljä maaottelua, joissa hän on ollut avauskokoonpanossa kaksi kertaa.

## Lähteet
Kimmo Aroluoma

**Kimmo Aroluoma** (s. 26. helmikuuta 1972 Helsinki) on suomalainen sähkökitaralaitteisiin ja bändien keikkailuun erikoistunut tietokirjailija ja bloggaaja. 

Aroluoma aloitti musiikkiuransa soittamalla klassista kitaraa. Myöhemmin hän soitti sähköbassoa bändeissä kuten Kyyria, Intomato, Bury My Deep, Lullacry, Jimsonweed, Gandalf ja Blake.

Vuodesta 2005 lähtien Aroluoma on työskennellyt päätoimisesti eri bändien kiertueteknikkona työnantajiaan muun muassa The Rasmus, Amorphis, Von Hertzen Brothers, Hanoi Rocks, Michael Monroe, Sielun Veljet, Ismo Alanko ja HIM  . Kiertuetöiden ohessa hän on konsultoinut ja rakentanut muusikoille laitekokonaisuuksia keikka- ja studiotöitä varten  .  

Aroluoma kirjoitti vuosina 2013–2017 *Backstage – tarinoita lavan takaa* -blogia, jonka kautta hän julkaisi satoja erityisesti kitaralaitteisiin liittyviä artikkeleita ja videoita . Blogi ei ole enää aktiivinen, mutta suurin osa artikkeleista löytyy nykyään Custom Boardsin verkkosivuilta. Aroluoma on myös luennoinut keikkailusta, sisältömarkkinoinnista ja kirjoittanut kolumneja ja vieraskirjoituksia eri verkkosivuille.

Kimmo Aroluoma on julkaissut neljä tietokirjaa. Ensimmäinen kirja *Keikkapäivä – 24 h kiertue-elämää*  julkaistiin lokakuussa 2014 ja se voitti vuonna 2015 BoD:n ja Image-lehden järjestämässä Indie Book Awardseissa kunniamaininnan . *Jenkkirundi – Seitsemän viikkoa kiertue-elämää*  julkaistiin syyskuussa 2016 ja se noteerattiin laajasti muun muassa Helsingin Sanomissa , Soundi-lehdessä  ja Keskisuomalaisessa . *Kingston Wallin perintö* ilmestyi tammikuussa 2023 . Kirjan julkaisun myötä Kingston Wallin musiikki nousi taas kerran puheenaiheeksi. Bändin levyt miksattiin ja julkaistiin uudelleen. Alkuperäisjäsenet Sami Kuoppamäki ja Jukka Jylli palasivat esittämään Kingston Wallin musiikkia keikoilla, jotka huipentuivat konserttiin Helsingin jäähallissa joulukuussa 2024. Aroluoma neljäs musiikkiaiheinen tietokirja, *Viimeinen kiertue* julkaistiin lokakuussa 2025.

## Levytykset

* Kyyria - ''Kyyria EP'' (omakustanne 1993)
* Jimsonweed - *Hippies From Hell* (EP, Heart, Trust & Respect 1999) 
* Gandalf - ''Rock Hell'' (Earache, 2001)
* Blake - *[[Starbringer]]* (Ranch Records, 2004)
* Blake - *[[Planetizer]]* (Major Leidén Productions, 2005)

## Kirjat
* *Keikkapäivä – 24 h kiertue-elämää*, omakustanne, lokakuu 2014. 
* *Jenkkirundi – Seitsemän viikkoa kiertue-elämää*, omakustanne, syyskuu 2016. 
* *Kingston Wallin perintö*, Like Kustannus/Otava, tammikuu 2023 
* *Viimeinen kiertue*, Like Kustannus/Otava, lokakuu 2025 

## Lähteet

## Aiheesta muualla
* Custom Boardsin blogi
* 
*
Pyöreä pöytä (radio-ohjelma)

**Pyöreä pöytä** on radion keskusteluohjelma.

*Pyöreää pöytää* lähetetään Yle Radio Suomessa keskiviikkoisin klo 17.30 ja sen lisäksi ohjelma on ladattavissa Yle Areenasta.

Ohjelman suoralla lähetyksellä on keskimäärin vajaat 180 000 kuulijaa ja sen podcast on viikoittain Areenan kuunnelluimpien joukossa. 

Lähetys kestää puoli tuntia ja se sisältää pelkkää puhetta. Keskustelua ohjaa puheenjohtaja, jonka lisäksi paikalla on kolme muuta keskustelijaa. Aluksi puheenjohtaja esittelee keskustelijat ja puhuttaa näitä lyhyesti jonkin itse valitsemansa, ajankohtaisen aiheen tiimoilta. Tämän jälkeen puheenjohtaja pyytää ensimmäistä keskustelijaa alustamaan oman keskustelunaiheensa. Kukin keskustelijoista tuo ohjelmaan yhden keskustelunaiheen. Alustuksen jälkeen alkaa ensimmäinen keskustelu. Keskustelu kestää noin 8–9 minuuttia. Keskustelu ei yleensä pääty tiettyyn tulokseen tai johtopäätökseen, vaan keskustelua jatketaan niin pitkään, kunnes ohjelman tuottaja antaa merkin. Kymmenen sekunnin mittainen äänimerkki erottaa aiheet toisistaan. Äänimerkin jälkeen siirrytään seuraavaan aiheeseen. Lopuksi puheenjohtaja kiittää keskustelun osallistujia ja päättää lähetyksen.

Ohjelma alkoi tammikuussa 2007. Tuolloin ohjelman nimi oli *Taustapeilin pyöreä pöytä*, mutta nimi typistyi, kun *Taustapeili*-nimiset ohjelmat lakkautettiin. 

Ohjelman ensimmäinen puheenjohtaja oli Peter Nyman. Nymanin siirryttyä vuonna 2009 ''Puoli seitsemän'' -ohjelmaan Pauli Aalto-Setälästä tuli uusi puheenjohtaja. Aalto-Setälän ryhdyttyä eduskuntavaaliehdokkaksi joulukuussa 2022 hänen tilalleen puheenjohtajaksi tuli Olli Seuri. Syksyllä 2023 puheenjohtajana aloittaa Maria Pettersson. Virallisen puheenjohtajan ollessa poissa puhetta johtaa joko Ruben Stiller tai Pekka Seppänen.

Ohjelman alusta alkaen mukana keskustelemassa ovat olleet Pekka Seppänen, Mika Pantzar ja Kaarina Hazard. Paneelin vakiokaartiin kuuluvat  kirjailija Juha Itkonen, professori Anu Koivunen, pastori Hilkka Olkinuora, toimittaja Ruben Stiller, toimitusjohtaja Taru Tujunen ja muusikko Maija Vilkkumaa. Vakituisiin jäseniin ovat aiemmin kuuluneet Olavi Uusivirta, Sirkka Hämäläinen, Rakel Liekki, Tuulikki Petäjäniemi, Pekka Laiho ja Fatbardhe Hetemaj. Ohjelmassa ovat vierailleet mm. Hjallis Harkimo, Anne Berner, Lauri Törhönen, Sari Baldauf, Markku Kuisma, Kimmo Alho ja Tommy Lindgren.

Ohjelmaa tehdään Ylen radiotalon A5-studiossa. Keskustelijoiden käyttämä pöytä ei ole pyöreä, vaan munuaisen muotoinen.

## Lähteet

## Aiheesta muualla

* Jaksot Yle Areenassa vuodesta 2016–
* ''Päällekkäispuhunta suomenkielisessä radiokeskustelussa'' Minna Hannulan pro gradu -tutkielma, 2016
Luettelo Suomen euroviisuedustajista

**[[Suomi Eurovision laulukilpailussa|Suomi]]** on osallistunut **[[Eurovision laulukilpailu]]un** eli Euroviisuihin vuodesta 1961 lähtien. Tämä artikkeli sisältää luetteloita Suomea Euroviisuissa edustaneista henkilöistä.

## Kapellimestarit

Tämä on luettelo Euroviisuissa Suomen esityksen aikana orkesteria johtaneista kapellimestareista.

## Esiintyjät

Tämä luettelo esittelee kaikki Euroviisujen Suomen esityksissä lavalla mukana olleet henkilöt ja heidän tehtävänsä. Lisäksi luettelossa on mukana vuoden 2020 edustajaksi valittu Aksel Kankaanranta, joka ei kuitenkaan Euroviisujen peruuntumisen takia päässyt esiintymään.

Euroviisujen sääntöjen mukaan lavalla saa kilpailuesityksessä esiintyä enintään kuusi henkilöä. Varsinaisten edustusartistien nimet on lihavoitu. Jos kyseessä on yhtyeen jäsen, yhtyeen nimi on lisätty sulkuihin.

## Lauluntekijät

Tämä luettelo esittelee Suomea Euroviisuissa edustaneiden kappaleiden säveltäjät ja sanoittajat sekä esitysten koreografit.
Saša Balić

**Saša Balić** (s. 29. tammikuuta 1990 Kotor, Montenegron ST, Jugoslavia) on montenegrolainen jalkapalloilija, pelipaikaltaan vasen laitapuolustaja. Hän on pituudeltaan 185-senttimetrinen. Hän on pelannut kotimaansa lisäksi Kroatiassa, Ukrainassa, Romaniassa, Bosnia ja Hertsegovinassa sekä kesästä 2017 alkaen Puolassa, jossa hän on edustanut viisi kautta Zagłębie Lubinia ja kesästä 2022 alkaen Korona Kielceä.

Balić on pelannut Montenegron maajoukkueessa vuodesta 2011 alkaen runsaat kymmenen maaottelua.

## Lähteet
Rudolf Hellberg

**Rudolf Edward Hellberg** (21. helmikuuta 1909 Porvoo – 12. kesäkuuta 1969 Porvoo) oli suomalainen yrittäjä ja yritysjohtaja, joka sai kauppaneuvoksen arvonimen.

Hellbergin vanhemmat olivat mekaanikko Edward Hellberg ja Emma Lahtinen ja puoliso vuodesta 1960 Irja Laila Myllylä. Kauppaneuvokset Raul Hellberg ja Rakel Wihuri olivat hänen sisaruksiaan. Rudolf Hellberg kävi viisi luokkaa Porvoon suomalaista yhteiskoulua 1919–1925 ja teki opintomatkoja Euroopan maihin ja Yhdysvaltoihin. Hän oli Urheiluliike Raul Hellbergin, vuodesta 1943 Raul Hellberg Oy, palveluksessa 1926–1952 ja yhtiön osakas ja johtokunnan jäsen 1943–1964, Porvoon Panimo Oy:n toimitusjohtaja 1952–1961, Oy Uusi Autokoriteollisuus Ab:n, vuodesta 1964 Oy Wiima Ab, toimitusjohtaja 1953–1967 ja johtokunnan puheenjohtaja vuodesta 1967, Sanduddin Tehdas Oy:n toimitusjohtaja ja johtokunnan jäsen 1955–1961, Wihuri-Yhtymän, vuodesta 1961 Wihuri-Yhtymä Oy, toimitusjohtaja vuodesta 1955 ja johtokunnan jäsen vuodesta 1961, Metalliosa Oy:n toimitusjohtaja 1956–1961, Teijon Tehtaat Oy:n toimitusjohtaja 1957–1961, Oy Witraktor Ab:n toimitusjohtaja 1957–1961, VW-Auto Oy:n toimitusjohtaja 1957–1966 ja johtokunnan puheenjohtaja vuodesta 1966, Oy Wiima Ab:n toimitusjohtaja 1959–1967 ja johtokunnan puheenjohtaja vuodesta 1967 sekä *Wihurin Uutisten* toimitusjohtaja ja toimitusneuvoston jäsen vuodesta 1959. Hellbergillä oli myös useita luottamustehtäviä. Hän oli sotilasarvoltaan reservin ylikersantti. Kauppaneuvoksen arvonimen Hellberg sai 1961. 

## Lähteet
Circé-luokka (miinantorjunta-alus)

**Circé-luokka** oli Ranskan laivaston viiden miinantorjunta-aluksen muodostama alusluokka, joka oli maailman ensimmäinen varta vasten rakennettu miinantorjunta-alusluokka.

## Suunnittelu
Alusten suunnittelun lähtökohtana oli DUBM 20 -miinanetsintäkaikuluotain ja BAP 104 -miinanetsintäluotain, jonka käyttöä varten oli taavetti sijoitettava aluksen perään. Järjestelmä kykeni havaitsemaan miinat jopa 60 metrin syvyydestä ja 500 metrin etäisyydeltä. Aluksille ei asennettu perinteistä raivauskalustoa. Kaikuluotaimen käyttöön varatut tilat olivat komentosillan etupuolelle rakennetussa hytissä. *Cerekselle* asennettiin automaattisen merkintäjärjestelmän EVECin prototyyppi, joka myöhemmin asennettiin myös muihin luokan aluksiin. 1980-luvun lopulla kaikuluotain vaihdettiin DUBM 20A:ksi ja edelleen DUBM 20B:ksi.

Suunnittelun perusteina olivat pieni magneettinen heräte ja hiljaisuus. Runko valmistettiin sandwich-periaatteella, jossa vuorottelivat puu ja vaahtomuovi. Ulommaisten kerrosten ollessa lasikuitua ylläpidon helpottamiseksi. Kansirakenteet olivat lasikuitua ja puuta.

Varsinaisen propulsiojärjestelmän lisäksi aluksille asennettiin miinanraivausta varten kaksi aktiiviperäsintä, joiden juureen asennettiin korkkiruuvipotkurit. Voimanlähteenä oli 260 hevosvoiman sähkömoottori.

## Alukset

Turkin puolustusministeriö ja DCN International allekirjoittivat sopimuksen, jonka mukaan luokan alukset luovutetaan Turkin laivastolle. Ennen siirtoa alukset huollettiin ja niiden miinantorjuntakalusto modernisoitiin. Aluksille muun muassa asennettiin uusi Minetac-taistelunjohtojärjestelmä, GPS ja PAP Plus -kalusto.

## Lähteet
*
*
*

### Viitteet
Purppurakuusi

**Purppurakuusi** (*Picea purpurea*) on mäntykasvien (Pinaceae) heimoon, kuusten (*Picea*) sukuun kuuluva kasvilaji. Se on ainavihanta puulaji, joka voi kasvaa täysikasvuisena noin 50 metriä korkeaksi. Rungon rinnankorkeusläpimitta voi kasvaa noin metriin. Puun latvus on muodoltaan pyramidimainen ja kaarna on väriltään tummanharmaata.

Purppurakuusen neulaset ovat suoria tai hieman kaarevia. Ne ovat 7–12 mm pitkiä ja halkaisijaltaan 1,5–1,8 mm. Kussakin neulasessa on neljästä kuuteen ilmarakojuovaa.

Purppurakuusen hedekävyt ovat punaisia ja 1,5–2,5 cm pitkiä. Emikävyt ovat puolestaan aluksi punertavia mutta muuttuvat sitten tummanpurppuraisiksi. Emikävyt ovat 2,5–4 cm pitkiä ja halkaisijaltaan 1,7–3 cm. Purppurakuusen pölytys tapahtuu huhtikuussa, ja siemenet kypsyvät lokakuussa. Siemenet ovat noin 9 mm pitkiä, ja niissä on ruskea, purppuratäpläinen lenninsiipi.

Purppurakuusi kasvaa luonnossa vuoristoissa, pääasiassa pohjoisrinteillä 2&nbsp;600–3&nbsp;800 metrin korkeudella merenpinnasta. Lajia tavataan luontaisena Kiinassa, jossa sitä kasvaa Gansun eteläosissa, Qinghain itäosissa sekä Sichuanin luoteisosissa.

## Lähteet

## Aiheesta muualla
* ''Picea purpurea'' Global Biodiversity Information Facility (GBIF) 
* ''Picea purpurea'' Flora of China
Yrjö Salmela (kauppaneuvos)

**Yrjö Ferdinand Salmela** (17. toukokuuta 1904 Masku – 22. marraskuuta 1984 Turku) oli suomalainen kauppias, kultaseppä, yrittäjä ja yritysjohtaja, joka sai kauppaneuvoksen arvonimen.

Salmelan vanhemmat olivat maanviljelijä Oskar Ferdinand Salmela ja Bertta Maria Jaakkola ja puoliso 1926–1964 talousopettaja Ella Maria Bahne. Salmela kävi kansakoulun ja oli kultaseppä Gösta Heleniuksen oppilas Turussa 1917–1923, tarkastusleimatutkinnon hän suoritti 1924. Opintomatka useisiin eri maihin Salmela teki 1930-luvulta lähtien. Hän oli Kultaseppä Oy Kaivertamossa, Uusi Kultaseppä Oy:ssä Helsingissä 1924–1925, perusti oman kello- ja kultasepänliikkeen Turkuun 1925, oli Yrjö Salmela Oy:n toimitusjohtaja vuodesta 1943, Kulta ja Hopea Oy:n perustaja, toimitusjohtaja ja johtokunnan puheenjohtaja vuodesta 1950 sekä Kultarengas Oy:n perustaja, toimitusjohtaja ja johtokunnan puheenjohtaja Paraisilla vuodesta 1953. 

Salmelalla oli myös useita luottamustentäviä. Hän oli aktiivinen urheiluvaikuttaja Turun Urheiluliitossa, Suomen Urheiluliitossa ja SVUL:ssä, Suomen Urheiluliiton Tuen ja Turun Seudun Ampujain perustajia ja osallistui Suomen Ampujainliiton ja Turun Moottorikerhon toimintaan. Sekä talvisotaan että jatkosotaan osallistunut Salmela oli sotilasarvoltaan reservin luutnantti. Hän sai kauppaneuvoksen arvonimen 1961.

## Lähteet
Ostap Lutskyi

**Ostap Lutskyi**, , (8. marraskuuta 1883 Luka, Galitsia – 8. lokakuuta 1941 Kotlasin lähellä, Neuvostoliitto) oli ukrainanlainen poliittinen johtaja, osuustoiminnan organisoija, lehtikirjoittaja ja runoilija. Hänen poikansa oli yhdysvaltalaistunut kirjallisuudentutkija ja runoilija George Stephen Nestor Luckyj.

Lutskyi opiskeli Prahan ja Krakovan yliopistoissa ja liittyi kirjallisuusryhmään Moloda Muza. Hän kirjoitti muutamia runokokoelmia. Tšernivtsissä hän työskenteli *[[Bukovyna (lehti)|Bukovynan]]* päätoimittajana 1907–1913 ja liittyi siellä osuustoimintaliikkeeseen ja Bukovynan Ruska Besida -seuraan. Hän palveli ensimmäisen maailmansodan aikana luutnanttina Itävallan armeijassa, ja hänet nimitettiin 1918 nuoren arkkiherttuan Wilhelm Habsburg-Lothringenin adjutantiksi. Itävallan keisarikunnan romahdettua hän liittyi ukrainalaiseen Galitsian armeijaan.

Sodan päätyttyä Lutskyi asettui Stryin alueelle ja osallistui talouden kehittämiseen muun muassa osuuskuntatoiminnan johtotehtävissä. Hän kirjoitti osuuskunta-aiheesta ja oli merkittävissä tehtävissä galitsialaisessa politiikassa, kuten Puolan sejmin jäsen. Hänet pidätettiin pian sen jälkeen, kun Neuvostoliitto oli miehittänyt Galitsian 2. lokakuuta 1939. Hän joutui keskitysleirille Pohjois-Venäjälle Kotlasin lähelle, missä hän kuoli.

Lutskyin tuotantoa ovat 1968 ilmestyneessä teoksessaan tutkineet ja julkaisseet George Stephen Nestor Luckyj ja Bohdan Rubchak. Andri Kachor julkaisi hänestä 1952 lyhyen elämäkerran. Hänen kirjeenvaihtoaan ilmestyi 1994 Luckyj’n toimittamana.

## Lähteet

## Aiheesta muualla
Ilmari Säntti

**Juuso Ilmari Säntti** (8. kesäkuuta 1901 Mouhijärvi – 28. marraskuuta 1973 Jämsä) oli suomalainen yritysjohtaja, joka sai kauppaneuvoksen arvonimen.

Säntin vanhemmat olivat kirkkoherra, lääninrovasti Josef (Juuso) Säntti ja Olga Emilia (Milli) Fredriksson ja puoliso vuodesta 1930 Hjördis Linnea Grönholm. Professori Auvo Säntti oli hänen veljensä. Ilmari Säntti kävi Turun suomalaista lyseota ja tuli ylioppilaaksi Porin lyseosta 1922, maatalous- ja metsätieteiden kandidaatiksi hän valmistui 1929 ja agronomiksi 1930. Säntti oli Suomen Maanviljelijäin Kauppa Oy:n siemen- ja viljaosaston hoitaja vuodesta 1930, apulaisjohtaja vuodesta 1934 ja toimitusjohtaja 1953–1964. Hän oli myös Ulvilan kirkkoherranvirkatalon tilanhoitaja 1926–1928, Auvilan kartanon tilanhoitaja Jämsässä 1929–1930 ja viljelijä vuodesta 1936. *Pelto ja sato* -lehden päätoimittaja Säntti oli 1938–1953. Hän oli Tampereen kaupunginvaltuuston jäsen 1946–1951 ja kaupunginhallituksen jäsen 1946–1949 ja hänellä oli myös useita muita luottamus- ja asiantuntijatehtäviä. Sotilasarvoltaan Säntti oli reservin kapteeni (1940). Hän sai kauppaneuvoksen arvonimen 1961.

## Lähteet
Meri-Porin yhtenäiskoulu

**Meri-Porin yhtenäiskoulu** on Porin Pihlavassa sijaitseva yhtenäiskoulu. Se aloitti toimintansa vuonna 2015, kun Meri-Porin koulu, Pihlavan koulu ja Mäntyluodon koulu yhdistettiin. Vuonna 2021 koulussa oli noin 470 oppilasta, ja sen rehtorina toimii Toni Ranne.

## Historia

Alun perin koulun tontilla toimi Meri-Porin koulu (yläkoulu) ja Meri-Porin lukio, mutta molemmat lakkautettiin vuonna 2015 osana Porin kaupungin kouluverkkouudistusta.

## Koulurakennus
Koulurakennukset, Vantti ja Skuutti, ovat valmistuneet vuonna 1993, ja ne ovat Markku Haaslahden ja Ritva Kuivalaisen suunnittelemia. Vantti-rakennuksessa toimii myös Pihlavan kirjasto ja koulualueen välittömässä läheisyydessä Meri-Porin uimahalli.

## Rehtorit
* Toni Ranne (2015–)

## Lähteet

## Aiheesta muualla
* Meri-Porin koulun kotisivut
Tarzan ja valkoinen nainen

**Tarzan ja valkoinen nainen** (engl. *Tarzan and His Mate*) on yhdysvaltalainen seikkailuelokuva vuodelta 1934. Se oli Tarzan-elokuvasarjan toinen äänielokuva ja samalla toinen Johnny Weissmullerin ja Maureen O’Sullivanin yhteisesiintyminen Tarzanina ja Janena edellisen elokuvan *[[Tarzan – viidakon valtias (elokuva)|Tarzan – viidakon valtias]]* (1932) jälkeen.

## Juoni
Tarinassa salakavalat norsunluun metsästäjät uhkaavat viidakon rauhaa, mutta Tarzan ja Jane asettuvat heitä vastaan.

## Arvioita
Elokuvatutkija Peter von Bagh piti *Tarzania ja valkoista naista* Johnny Weissmullerin pitkän Tarzan-sarjan vaikuttavimpana elokuvana, jossa erotiikka sai tulla vahvasti esiin ennen sen ensi-iltavuonna 1934 käyttöön otettua Haysin ohjeistoa. Myös *Helsingin Sanomien* Mikael Fränti piti elokuvan televisioesityksen alla 1982 sitä mahdollisesti siihen asti parhaana Tarzan-elokuvana, joka tarjoaa  ”tyylikästä seikkailuhupia, toimintaa ja jännitystä, välienselvittelyä ja rakkautta vanhan kunnon seikkailufilmin klassisen kaavan mukaan”.

## Lähteet

## Aiheesta muualla
*
Rytkyn työväentalo

**Rytkyn työväentalo** oli Kiuruveden kaupungin Rytkyn kylässä sijainnut työväentalo.

## Historiaa
Rytkyn työväenyhdistys perustettiin vuonna 1909. Vuonna 1910 yhdistys rakensi tanssilavan, ja seuraavana vuonna lavamateriaali muutettiin työväentaloksi. Vuoden 1910 kesällä yhdistyksessä oli 21 jäsentä, mutta saman vuoden lopussa enää 12. Vuonna 1915 jäseniä oli 10. 

Keväällä 1921 uutisoitiin, että Rytkyn työväentalo oli palanut perustuksiaan myöten. Vasemmistolaisessa Raivaaja-lehdessä palosta epäiltiin valkoisia, mutta palosta ei ollut tarkempia tietoja. Ilmeisesti yhdistys rakensi palaneen talon tilalle uuden.

Yhdistys lakkautettiin vuonna 1932 kommunistilakien nojalla, talo takavarikoitiin ja myytiin huutokaupalla ”porvarilliselle" Voimistelu- ja urheiluseura Jänteelle, joka oli ainoa huutaja tilaisuudessa.  Ilmeisesti Jänne myi talon eteenpäin urheiluseura Sulkavan Koitolle. Vuonna 1936 Sulkavan Koitto hankki tontin ja siirsi työväentalon sille; talo jatkoi muutamia vuosia elämäänsä "Koiton Talona". Talo oli sen jälkeen muun muassa Rytkyn Osuuskassan omistuksessa ja siirtyi 2000-luvulla yksityisomistukseen.

Vuonna 1935 perustettiin Rytkyn sosialidemokraattinen työväenyhdistys, ja se sai lakkautetun työväenyhdistyksen metsäpalstan haltuunsa. Palstan puut kaadettiin, ja niistä valmistui uusi talo vuonna 1949. Talo ei kuitenkaan ehtinyt täysin valmiiksi asti, ennen kuin yhdistyksen kannattava huvitoiminta alkoi hiipua. Yhdistys purkautui, ja talo päätyi Kuopion sosialidemokraattiselle piirille, joka puolestaan myi sen veneverstaaksi vuonna 1976.

## Rakennus
Viimeisen talon pinta-ala oli 252 neliömetriä, tilavuus 1&nbsp;170 kuutiometriä, ja sen juhlasalissa oli 240 istumapaikkaa. Talo oli yksikerroksinen, lisäksi siinä oli 140 neliömetriä ullakkotilaa. Se oli runkorakenteinen lautatalo. Sisävuorauksia taloon ei ehditty tehdä.

## Lähteet
Augustus Fendler

**Augustus Fendler** (1813–1883) oli Saksassa syntynyt, mutta nuorena Yhdysvaltoihin muuttanut kasvitieteilijä. Fendler muutti Yhdysvaltoihin vuonna 1836 ja työskenteli siellä kasvien kerääjänä Asa Graylle. Vuonna 1846 Fendler osallistui James William Albertin kanssa sotilastiedusteluun Santa Fessä ja tutki Santa Fen ympäristöä seuraavan vuoden huhtikuusta elokuulle. Suurimman osan keräämistään kasveista Fendler keräsi Santa Fen länsipuolen ylätasangoilta ja Santa Fe -joen varrelta alle 20 kilometrin säteellä kaupungista. Fendler keräsi kasveja Graylle myös Yhdysvaltojen länsiosista, Venezuelasta, Panamasta ja Trinidadilta.

## Lähteet
Ceriumsulfidi

**Ceriumsulfidi** (Ce2S3) on cerium- ja sulfidi-ionien muodostama epäorgaaninen ioniyhdiste. Yhdistettä käytetään muun muassa väriaineena.

## Ominaisuudet
Huoneenlämpötilassa ceriumsulfidi on kiteistä ainetta. Yhdiste on polymorfista ja siitä tunnetaan kolme kidemuotoa. Ne ovat alkeiskopiltaan ortorombinen α-muoto, tetragonaalinen β-muoto ja kuutiollinen γ-muoto. Väriltään α-muoto on mustaa, β-muoto viininpunaista ja γ-muoto punaista. Ceriumsulfidi on veteen liukenematonta.

## Valmistus
Ceriumsulfidia valmistetaan cerium(IV)oksidin tai cerium(III)hydroksidin ja vetysulfidin tai hiilidisulfidin välisellä reaktiolla. Ceriumsulfidin γ-muotoa muodostuu yli 1&nbsp;200 °C:n lämpötilassa.

## Käyttö
Ceriumsulfidia käytetään pigmenttinä ja sillä värjätään muun muassa polyeteeni-, polypropeeni-, polyamidi- ja polykarbonaattimuoveja. Väriaineella on hyvä peittävyys ja lämmönkesto.

## Lähteet
Tarzanin erämaan seikkailut

**Tarzanin erämaan seikkailut** (*Tarzan’s Desert Mystery*, suomeksi myös *Tarzan ja erämaan seikkailut* ja *Tarzanin erämaaseikkailu*) on William Thielen ohjaama yhdysvaltalainen seikkailuelokuva vuodelta 1943. Sen nimiosaa näyttelee Johnny Weissmuller, mutta ilman Maureen O’Sullivanin Jane-hahmoa. Tarzanin poikaa esittää elokuvassa Johnny Sheffield. Naispääosaa, kiertävää taikuria, näyttelee Nancy Kelly. Elokuvan tuotti aiempien elokuvien Metro-Goldwyn-Mayer-yhtiön sijasta Sol Lesser Productions ja RKO.

## Lähteet
Vihdin museo

**Vihdin museo** on vuonna 1959 perustettu paikallishistoriallinen museo Vihdissä, Uudellamaalla. Museon tallettaa ja hoitaa vihtiläistä kulttuuriperintöä esineiden, valokuvien ja arkistoaineiston muodossa, sekä tarjoaa tiedonhakupalveluja. Vuonna 2022 museo aloitti muuton uusiin tiloihin. Museo on suljettu toistaiseksi.

## Historia
Museotoiminta Vihdissä alkoi vuonna 1959, kun Vihdin entisessä pitäjänmakasiinissa avattiin kotiseutumuseo Vihti-Seuran toimesta. Museon toiminta oli vapaaehtoisvoimien varassa kesään 1983 asti, jolloin kotiseutumuseolle palkattiin ensimmäinen museotyöntekijä. Vihdin kunta muutti toimenkuvan pian museoamanuenssin viraksi ja näin kotiseutumuseosta muuttui kunnallinen laitos. Vihdin museon ensimmäinen perusnäyttely avattiin kesällä 1988 entisessä Pikku-Pappilassa. Myöhemmin museon toimitilat laajenivat myös Niuhalan vanhalle kansakoululle.

### Kokoelmat
Vihdin museon kokoelmat koostuvat esine- ja valokuvakokoelmista. Vuodesta 2002 alkaen museon kokoelmia on luetteloitu sähköiseen Musketti-tietokantaan. Lisäksi museo tekee tiivistä yhteistyötä muiden Länsi-Uudenmaan ammatillisesti hoidettujen museoiden kanssa ja on mukana valtakunnallisessa museoiden tallennus- ja kokoelmayhteystyöverkossa TAKO:ssa. Museon tärkeimpiin paikallisiin yhteistyökumppaneihin kuuluvat Vihti-Seura ja Vihdin Rakennusperintöyhdistys.

## Lähteet
Tukdam – Between Worlds

**Tukdam – Between Worlds** on Donagh Colemanin ohjaama ja käsikirjoittama suomalainen dokumenttielokuva vuodelta 2022.

Elokuva käsittelee tiibetinbuddhalaisuudessa esiintyvää tukdam-ilmiötä, joka ilmenee kokeneiden meditoijien kuollessa meditaation aikana. Tukdam-tilassa ihmisen keho ei ala hajota tai jäykistyä. Elokuvassa Tukdamia käsitellään sekä perinteisen tiibetinbuddhalaisuuden, että aiheeseen liittyvän tutkimusprojektin tutkijoiden näkökulmista.

## Lähteet

## Aiheesta muualla
*
Maya Nilo (Laura)

**Maya Nilo (Laura)** on Lovisa Sirénin ohjaama belgialais-ruotsalais-suomalaisena yhteistuotantona tehty draamaelokuva vuodelta 2022.

Elokuva kertoo siskoksista Mayasta ja Nilosta sekä Nilon tyttärestä Laurasta, jotka lähtevät matkalle Ruotsista Portugaliin tapaamaan sisarusten äitiä, joka on sairastunut syöpään, sekä Portugalissa asuvaa Mayan poikaa Samia.

## Lähteet

## Aiheesta muualla
*
Ruutanan työväentalo

**Ruutanan työväentalo** oli Kiuruveden kaupungin Ruutanan kylässä sijainnut työväentalo. 

## Historiaa
Ruutanan työväenyhdistys perustettiin vuonna 1907. Vuonna 1916 yhdistys lakkasi toimimasta, mutta se perustettiin sittemmin uudelleen. Talo rakennettiin yhdistyksen omistamalle tontille vuonna 1922. Vuonna 1926 yhdistys sai luvan kerätä rahaa rakennusrahastoonsa arpajaisilla, eli taloa luultavasti korjattiin ja/tai laajennettiin 1920-luvun lopulla. 

Ruutanan yhdistys sai pääosin jatkaa toimintaansa ja pitää talonsa myös 1930-luvun alun Lapuanliikkeen ja kommunistilakien aikaan. Marraskuussa 1930 talo kuitenkin määrättiin suljettavaksi neljän kuukauden ajaksi, eli yhdistystä kiellettiin tuona aikana järjestämästä siellä huveja. Yhdistyksen toimintaa tutkittiin tuolloin, eikä lakkautukselle löytynyt syitä, sillä yhdistys oli sosialidemokraattinen. Lisäksi syksyllä 1933 työväentalon ikkunat särjettiin yöllä iltamien jälkeen. Syyllisiä ei ilmeisesti saatu selville. Vuonna 1934 kerrottiin yhdistyksen toimineen säännöllisesti kyseisen vuoden ajan ja toiminnan kehittyneen. Yhdistys aikoi Marianpäivänä järjestää talollaan iltamat.

Myöhemmin yhdistyksen toiminta kävi kannattamattomaksi ja se purkautui. Talo päätyi Kuopion sosialidemokraattiselle piirille, joka myi sen kone- ja hevoshalliksi vuonna 1975. Vuonna 1988 rakennus oli edelleen siinä käytössä.

## Rakennus
Talo oli hirsirakenteinen, yksikerroksinen, noin viisi metriä korkea ja pinta-alaltaan 200 neliömetriä. Salissa oli istumapaikat 108 hengelle. Talossa oli puulämmitys kahdella uunilla. Vuonna 1949 talo sähköistettiin.

## Lähteet
Mahsa Amini

**Mahsa Amini** (Jina Amini) (21. syyskuuta 1999 – 16. syyskuuta 2022) oli iraninkurdilainen nainen, joka kuoli väitetysti Iranin siveyspoliisin käsiin. 

Siveyspoliisi oli pidättänyt Aminin, perustellen tapahtumaa sillä, että Amini ei ollut pitänyt hijabia lain määräämällä tavalla. Iranin poliisi väitti, että Amini olisi kuollut sydänkohtaukseen poliisiasemalla. 

Silminnäkijät, joista monet olivat pidätetty samaan aikaan Aminin kanssa, ovat väittäneet, että poliisit olisivat pahoinpidelleet Aminia.

Aminin kuoleman seurauksena käynnistyi Iranin huivikapina, joka oli merkittävimpiä mielenosoituksia Iranissa.
## Lähteet

## Aiheesta muualla

* Iranin huivikapina
Demon Supreme

**Demon Supreme** on Lordi-yhtyeen singlejulkaisu vuoden 2021 *[[Lordiversity]]* -boksin albumilta *Spooky Sextravaganza Spectacular*. Kappaleesta on Mr. Lordin tekemä lyriikkavideo, jossa on käytetty promokuvia yhtyeestä.

## Lähteet
Maria Jyrkäs, Mr. Lordi: *Lordiary*. Tammi, 2022

### Viitteet

## Aiheesta muualla
* Demon Supreme Discogsissa. 
*
Viktor Zolotov

**Viktor Vasiljevitš Zolotov** (; s. 27. tammikuuta 1954 Leningrad) on venäläinen turvallisuusviranomainen. Hän on Venäjän kansalliskaartin (Rosgvardija) johtaja ja Venäjän federaation turvallisuusneuvoston jäsen.

Zolotov työskenteli 1990-luvulla Anatoli Sobtšakin, Vladimir Putinin ja Boris Jeltsinin henkivartijana. Vietettyään vuosia yksityisten turvallisuusyhtiöiden palveluksessa hän palasi vuonna 1999 Venäjän turvallisuuspalveluun. Vuoteen 2013 Zolotov johti Putinin turvallisuuspalvelua. Vuonna 2013 hän sai nimityksen sisäministeriön sisäisestä turvallisuudesta vastanneiden joukkojen varapääkomentajaksi. Vuonna 2014 hänestä tuli niiden komentaja. Vuonna 2016 Zolotov sai nimityksen kansalliskaartin johtoon ja turvallisuusneuvoston pysyväksi jäseneksi.

Zolotov kuului vuosien ajan Putinin hallinnon lähimpään sisäpiiriin. Hänen on katsottu edistävän hallinnon sisällä kovakätistä linjaa, johon on kuulunut opposition toiminnan estäminen ja radikaalimmin länsimaita vastaan asettuva politiikka. Aleksei Navalnyin väitteen mukaan Zolotov oli yksi Boris Nemtsovin salamurhasta ja rikoksen peittelystä vastuussa olleista viranomaisista. Zolotov itse uhkasi Navalnyita syyskuussa 2018 väkivallalla. Yhdysvallat asetti henkilökohtaiset pakotteet Zolotovia vastaan vuonna 2018 ja Kanada vuonna 2019. Myös Euroopan unioni kohdisti häneen henkilökohtaisia pakotteita vuonna 2021.

Maaliskuussa 2022 Zolotov totesi Venäjän suurhyökkäyksen Ukrainassa edenneen toivottua hitaammalla tavalla. Hän syytti asiasta "siviilien takana piilottelevia äärioikeistolaisia ukrainalaisjoukkoja". Zolotovilla ei ole sotilaskoulutusta. Hän on harrastanut Putinin kanssa nyrkkeilyä ja judoa.

## Lähteet
Kadun kasvot

**Kadun kasvot** () on John Patrick Shanleyn käsikirjoittama ja Tony Billin ohjaama draamaelokuva vuodelta 1987. Intohimon ja koston teemoja käsittelevän elokuvan pääosia näyttelevät John Turturro ja Jodie Foster sekä Todd Graff ja Tim Robbins. Independent-elokuvan tuotti George Harrisonin HandMade Films. Elokuvan alussa soi The Beatlesin kappale ”In My Life”.

## Juoni
Vuoden 1964 New Yorkissa vankilasta vapautuva, mielenterveysongelmainen Heinz (Turturro) palaa naisystävänsä Lindan (Foster) luo, mutta sopeutumista hankaloittavat Lindan hylkäämä miesystävä James (Graff) ja kaidalle tielle palannut entinen kovanaama Harry (Robbins).

## Vastaanotto
*Helsingin Sanomien* Petri Immosen mielestä elokuva alkaa kuin elämänmakuinen ja nostalgisoiva nuortenelokuva, mutta vaihtaa tunnelmiaan absurdiuden ja jopa julmuuden puolelle. Hän kehuu komeaa kuvausta ja latautuneita näyttelijäsuorituksia. *[[Video-opas|Video-oppaassa]]* vuodelta 1994 Asko Alanen piti *Kadun kasvoja* erikoisena nostalgiapalana, jota värittävät oudot jousiaseella tehdyt henkirikokset ja ihmisoikeusaatteet. Hän antoi elokuvalle kolme tähteä viidestä, mikä vastaa sanallista arviota ”hyvä”.

## Lähteet
Kuuban kansanäänestys 2022

**[[Kuuba|Kuuban]] perhelainsäädäntöä koskeva kansanäänestys** järjestettiin 25. syyskuuta 2022. Kansanäänestys mm. laillisti maassa samaa sukupuolta olevien avioliiton.

## Tausta
Kuuban vuodelta 1992 peräisin oleva perustuslaki (36. artikla) määritteli avioliiton yhden miehen ja yhden naisen vapaaehtoiseksi liitoksi. Näin ollen samaa sukupuolta olevien avioliitto oli perustuslain vastaista.

Toukokuussa 2018 parlamentaarikko Mariela Castro ilmoitti aloittavansa perustuslain uudistuksen valmistelun, joka mahdollistaisi samaa sukupuolta olevien avioliitot. Castron perheen noustua valtaan Kuubassa on syrjitty seksuaalivähemmistöjä, mutta lainsäädäntöä on sittemmin löyhennetty. Heinäkuussa 2018 ilmoitettiin, että uudessa perustuslaissa avioliitto määriteltäisiin kahden yksilön välillä eikä se siten ottaisi kantaa sukupuoleen. Tämä johti kuitenkin väittelyihin eri kantaa olevien kanssa ja lopulta joulukuussa 2018 uutta perustuslakia valmisteleva valiokunta päätti ehdottaa avioliiton määritelmäksi "sosiaalista ja laillista institutiota".

Uusi perustuslaki hyväksyttiin vuonna 2019 järjestetyssä kansanäänestyksessä, jossa 84,4 % äänestäneistä hyväksyi uuden perustuslain.

Syyskuussa 2021 Kuuban hallitus ilmoitti, että perhelain esitys on valmis ja sen hyväksymisestä järjestettäisiin kansanäänestys. Perhelaki mahdollistaa avioliittouudistuksen lisäksi myös samaa sukupuolta olevien parien adoption.

## Äänestäminen ja tulos
Äänestystä edelsi suuri määrä naapurustojen järjestämiä väittelytilaisuuksia, joita pidettiin koko maassa yli 79 000. Erityisesti kirkolliset piirit vastustivat uutta perhelakia. Maan hallitus puolestaan kannatti uudistusta ja täytti median viimeisen kampanjaviikon aikana uutta perhelakia puolustavalla sisällöllä.

## Lähteet
Työkanava

**Työkanava Oy** () on Suomen valtion kokonaan omistama ja hallitsema valtionyhtiö, jonka omistajaohjauksesta vastaa työ- ja elinkeinoministeriö. Yrityksen tehtävänä on edistää osatyökykyisten ihmisten työllistymistä ja tukea heidän siirtymistään avoinna oleviin työpaikkoihin. Työkanavan toiminta alkoi vaiheittain 2022.

Yritys on valtion erityistehtäväyhtiö, joka pyrkii edistämään osatyökykyisten henkilöiden valmiuksia tehdä työtä. Jos henkilö ei avustettunakaan saa muualta työpaikkaa, Työkanava tarjoaa hänelle ensin itse työtä, jotta henkilön taidot paranisivat ja hän saisi sitten helpommin muualta työpaikan. Työkanava tarjoaa ihmisille palveluitaan ja harjoittaa itse vähäriskistä tuotannollista toimintaa, mutta sen tavoitteena ei ole tuottaa liikevoittoa, vaan sen toiminta rahoitetaan palvelujen myynnillä ja valtion avustuksella.

Orpon hallituksen huhtikuussa 2024 pitämässä kehysriihessä päätettiin lopettaa Työkanavan rahoitus ja lopettaa sen toiminta osana valtion säästötoimia. Yhtiön työllistämistoiminta ei ollut saavuttanut sille asetettuja tavoitteita.

## Lähteet
Tarzanin poika (elokuva)

**Tarzanin poika** (engl. *Tarzan Finds a Son!*) on Richard Thorpen ohjaama yhdysvaltalainen seikkailuelokuva vuodelta 1939. Siinä Tarzania näyttelee Johnny Weissmuller, hänen löytölastaan nuori Johnny Sheffield ja Janea Maureen O’Sullivan.

## Juoni
Elokuvan tarina pohjautuu Edgar Rice Burroughsin samannimiseen romaaniin. Siinä lentokone putoaa viidakkoon, ja ainoa henkiinjäänyt on pieni poika. Tarzan ja Jane ottavat pojan hoitoonsa ja kasvattavat tätä viidakon elintapoihin. Kun viidakkoon saapuu retkikunta koneenhylkyä etsimään, osoittautuu että poika on brittiläisen aatelisperheen miljoonaperijä. Alkaa taistelu pojan huoltajuudesta.

## Vastaanotto
*Tarzanin poika* sai Suomessa ensi-iltansa talvisodan aikana, uudenvuodenaattona 1939 Helsingin Capitolissa. Uudelleen se tuli teattereihin 20 vuotta myöhemmin vuonna 1959. Se on esitetty usein myös suomalaisilla televisiokanavilla.

*Helsingin Sanomat* kirjoitti maaliskuussa 1979, että *Tarzanin poika* on hieman selvemmin perhe-elokuva kuin monet muut Weissmullerin tähdittämät Tarzan-elokuvat. Televisiosivun arvioijan mielestä elokuva alkaa jo hieman toistaa vuosia aiemmin alkaneen elokuvasarjan juonikuvioita ja kohtausten rakenteita.

## Lähteet
Torolf

**Torolf** tai **Thorolf** on alkuperältään muinaisskandinaavinen miehen etunimi.

Nimi merkitsee Thor-jumalan sutta. Thorbjörn-nimen tavoin se on yhdistetty jumalan ja pelonsekaista kunnioitusta herättäneen petoeläimen nimistä.

Suomessa nimi Torolf on Digi- ja väestötietovirastoin tietojen mukaan annettu vuoden 2019 loppuun mennessä noin 740 ja Thorolf noin 120 henkilölle. Torolfin nimipäivä on suomenruotsalaisen kalenterin mukaan 27. syyskuuta.

## Tunnettuja Torolfeja ja Thorolfeja

* Torolf Eklund (1912–2000), suomalainen lentokonesuunnittelija
* Torolf Elster (1911–2006), norjalainen kirjailija, toimittaja ja NRK:n johtaja
* Thorolf Holmboe (1866–1935), norjalainen taidemaalari
* Torolf Prytz (1858–1938), norjalainen arkkitehti, kultaseppä ja poliitikko
* Thorolf Rafto (1922–1986), norjalainen ihmisoikeusaktivisti, jonka muistoksi on perustettu Thorolf Rafton muistopalkinto
* Torolf Sörensen (1910–1990), suomalainen yli-insinööri ja yritysjohtaja

## Lähteet
Agía Kalí

**Agía Kalí** () on pieni Kreikan saari, joka kuuluu Kykladien saariryhmään ja sijaitsee Pároksen saaren pohjoisrannikolla Náousan kaupungin ja Kolympíthresin kylän edustalla. Saaren pinta-ala on noin 0,012 neliökilometriä ja se on asumaton (vuonna 2011). Hallinnollisesti Agía Kalí kuuluu Pároksen kuntaan, Pároksen alueyksikköön ja Etelä-Egean saarten alueeseen. Saari on saanut nimensä siellä olevasta Pyhittäjä Kalelle (*Osía Kalí*, *Agía Kalí*) omistetusta kirkosta. Saaren itäpuolella sijaitsee Ágios Artémioksen saari.

## Lähteet
Agía Kyriakí (Léros)

**Agía Kyriakí** () on pieni Kreikan saari, joka kuuluu Dodekanesian saariryhmään ja sijaitsee Léroksen saaren itäpuolella. Saaren pinta-ala on noin 0,11 neliökilometriä ja se on asumaton. Hallinnollisesti Agía Kyriakí kuuluu Léroksen kuntaan, Kálymnoksen alueyksikköön ja Etelä-Egean saarten alueeseen. Saari on saanut nimensä siellä olevasta Pyhälle Kyriakelle (*Agía Kyriakí*) omistetusta kirkosta.

## Lähteet